**Cinci ani de poezie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cinci primăveri sunt o distanță lungă

Dac-o străbați cu pasul, pe-ndelete,

Dar când iubești nu poate să-ți ajungă

Niciun mileniu. Remușcări, regrete

Că nu poți să-mpletești cu veșnicia

Secundele când cercetezi minunea

Cu buzele și guști din poezia

Ce-ți colorează-n roșu-afecțiunea.

La ceas aniversar îmbracă verde

Metaforă să fii întotdeauna

Și primăvara las-o să-ți dezmierde

Frumosul chip, ca tine nu-i niciuna.

- Succesiuni de timpuri hibernale

Sau primăveri ce-abundă de culoare

Le-am transformat în vers. Atemporale

Sunt visele... Ferestrele spre soare

Ți le-am deschis din prima dimineață

Dansând pe jarul nopților, nebună,

Mă rog să fii blestemul meu pe viață,

Infernul să-l străbatem împreună

Sau dacă ne vom pierde în răstimpul

Când aselenizăm pe tâmpla lunii

Povestea noastră o va scrie timpul

Ce-așază șei pe spatele furtunii.

Ioan Grigoraș Liliana Trif